Tim Duncan

Timothy Theodore Duncan (sündinud 25. aprillil 1976 USA Neitsisaartel) on USA endine elukutseline korvpallur, kes mängis korvpalliliigas NBA. Kogu 19-aastase karjääri San Antonio Spursis veetnud Duncan tuli viis korda NBA meistriks.

Nooruspõlv
Duncan tegeles noorena ujumisega ja hakkas korvpalli harrastama üheksandas klassis pärast seda, kui orkaan hävitas tema kodulinnas ainsa olümpiamõõtmetes ujumisbasseini. Kolledži ajal kuulus ta Wake Foresti ülikooli korvpallimeeskonda.

NBA karjäär
Duncani valis 1997. aasta NBA draftis esimesena San Antonio Spurs, kelle koosseisus mängis ta kuni karjääri lõpetamiseni 2016. aasta juulis.

Duncan mängis Spursi eest 1392 kohtumises ning kogus neis keskmiselt 19 punkti ja 10,8 lauapalli. Duncan viskas karjääri jooksul kokku 26 496 punkti, millega ta paikneb NBA kõigi aegade edetabelis 15. kohal. Lauapalle hankis ta karjääri jooksul 15 091, millest on enamat suutnud ainult Wilt Chamberlain, Bill Russell, Kareem Abdul-Jabbar, Elvin Hayes ja Moses Malone.

Saavutused
 5-kordne NBA meister (1999, 2003, 2005, 2007, 2014)
 3-kordne NBA finaalseeria kõige väärtuslikum mängija (1999, 2003, 2005)
 2-kordne NBA põhihooaja kõige väärtuslikum mängija (2002, 2003)
 15 korda valitud NBA tähtede mängule
 NBA tähtede mängu kõige väärtuslikum mängija (2000)
 10 korda valitud NBA sümboolsesse 1. viisikusse (1998–2005, 2007, 2013)
 3 korda valitud NBA sümboolsesse 2. viisikusse (2006, 2008, 2009)
 2 korda valitud NBA sümboolsesse 3. viisikusse (2010, 2015)
 8 korda valitud NBA sümboolsesse 1. kaitseviisikusse (1999–2003, 2005, 2007, 2008)
 7 korda valitud NBA sümboolsesse 2. kaitseviisikusse (1998, 2004, 2006, 2009, 2010, 2013, 2015)
 NBA aasta parim uustulnuk (1998)

Koondisekarjäär
Ta kuulus USA koondisse 2004. aasta suveolümpiamängudel, mis lõpetati kolmanda kohaga.

Isiklikku
Tema hüüdnimi oli Slam Duncan.

Duncanil on õed Cheryl ja Tricia, kellest viimane esindas 1988. aasta suveolümpiamängude ujumisvõistlustel USA Neitsisaari.

Vaata ka
 NBA drafti esimeste valikute loend

Viited

Välislingid
 Tim Duncan – NBA.com
 Tim Duncan – Basketball-Reference.com

Ameerika Ühendriikide korvpallurid
San Antonio Spursi mängijad
Sündinud 1976